钦定古今图书集成/明伦汇编/氏族典/第260卷 > 王袭
## 钦定古今图书集成/明伦汇编/氏族典/第260卷 > 王袭

按《魏书王叡传》，叡子袭，字元孙，年十四，以父任擢为
中散。叡薨，高祖诏袭代领都曹，为尚书令，领吏部曹。
文明太后令曰：“袭年少，智思未周，使闲习政事，后用
不晚。”终太后世，宠念如初。袭王爵，例降为公。太后崩
后，仍在高祖左右，然礼遇稍薄，不复关与时事。久之，
出为镇西将军、秦州刺史，转并州刺史。以事为中尉
所纠，会赦免。景明二年卒，赠平南将军、豫州刺史，谥
曰质。